NÁRODNÁ RADA SLOVENSKEJ REPUBLIKY

VI. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**NÁVRH**

**Z á k o n**

**z** ........................,

**ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone **:**

 **Čl. I**

Zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení zákona č. 183/2014 Z. z., zákona č. 308/2014 Z. z. a zákona č. 140/2015 Z. z. sa mení a dopĺňa takto:

**1.** V § 10 ods. 7 sa slová „podľa odseku 3“ nahrádzajú slovami „podľa odsekov 3 a 12“.

**2.** § 10 sa dopĺňa odsekom 12, ktorý znie:

„(12) Dávka podľa odseku 2 sa znižuje o sumu 61,60 eura za každého plnoletého člena domácnosti, ktorý spácha tri priestupky podľa osobitného predpisu34d) a za ktoré v zmysle právoplatných a vykonateľných rozhodnutí podľa osobitného predpisu34d) nezaplatil pokutu a to na dobu 6 mesiacov odo dňa nadobudnutia právoplatnosti a vykonateľnosti posledného z týchto rozhodnutí. Dávka podľa odseku 2 sa taktiež znižuje o sumu 61,60 eura za každého plnoletého člena domácnosti, ktorý spácha trestný čin podľa osobitného predpisu34e) a to na dobu 12 mesiacov od dňa nadobudnutia právoplatnosti a vykonateľnosti príslušného rozsudku v trestnom konaní. Dávka sa v prípadoch podľa tohto odseku poskytne vo vecnej forme podľa § 18 ods. 3.“

 Poznámky pod čiarou k odkazom 34d a 34e znejú:

„34d) Napr. zákon Slovenskej národnej rady č. 372/1990 Zb. o priestupkoch v znení neskorších predpisov.

34e) Zákon č. 300/2005 Z. z. Trestný zákon v znení neskorších predpisov.“.

**3.** § 18 odsek 3 znie:

„(3) Podmienky, formu a spôsob poskytovania pomoci v hmotnej núdzi vo vecnej forme (§ 10 ods. 12) ustanoví Ministerstvo práce, sociálnych vecí a rodiny Slovenskej republiky všeobecne záväzným právnym predpisom.“.

**Čl. II**

Tento zákon nadobúda účinnosť 1. januára 2016.